Man slag glo hond lewendArgieffoto: Kent Williamson [WAARSKUWING] Die inhoud van die berig is grafies van aard en kan sensitiewe lesers ontstel. Die Nasionale Dierebeskermingsvereniging (NDBV) in Bloemfontein het hul skok en afgryse uitgespreek ná ŉ voorval die afgelope naweek waar ŉ hond lewend geslag is omdat ŉ man glo “lus was vir vars vleis”. Reinet Meyer, senior inspekteur by die NDBV, het gesê die voorval het omstreeks 18:00 Vrydagaand in Rocklands in Bloemfontein plaasgevind. Volgens Meyer het die polisie die NDBV geskakel en gevra vir hulp. “Volgens ooggetuies het ŉ motor ŉ hond raakgery en weggejaag. Die hond het nog gelewe en langs die pad gelê. Die eienaar van die hond het na haar hond kom soek en toe op ŉ baie grusame toneel afgekom. ŉ Man was besig om haar hond lewend af te slag,” het Meyer gesê. Een van die hond se agterbene was reeds afgesny toe die eienaar van die hond op haar troeteldier afkom. Die eienaar het glo vir die man gevra wat hy besig is om te doen en hy het toe geantwoord hy is honger en lus vir vars vleis. “Die eienaar en die gemeenskap was woedend en het die man na hul naaste polisiestasie geneem. Met die NDBV se aankoms by die toneel was die hond reeds dood,” het Meyer gesê. Volgens Meyer het die man aan hulle erken dat dit nie die eerste keer is dat hy dit doen nie. Daar was glo ook brood, polonie en hoenderhappies in sy rugsak, ondanks sy bewering dat hy “vars vleis” wou hê. Die NDBV het ŉ saak van dieremishandeling teen die man aanhangig gemaak. Sers. Ikobeng Hlubi, woordvoerder van die polisie, het bevestig ŉ 35-jarige verdagte is in hegtenis geneem ná hy in besit van ŉ hond gevind is. “ŉ Stuk van die hond se vel was verwyder,” het Hlubi gesê. Die man sal vandag in die hof verskyn op aanklag van dieremishandeling. “Die Bloemfontein NDBV is uiters geskok in die gebeure en is vol vertroue dat die gereg sy gang sal gaan,” het Meyer gesê.